Úradný vestník L 279 , 13/10/1997 S. 0001 - 0002



Spoločná pozícia zo 6. októbra 1997 definovaná Radou a na základe článku K.3 Zmluvy o Európskej únii o rokovaniach v rámci Rady Európy a OECD, ktoré sa týkajú korupcie (97/661/SVV) RADA EURÓPSKEJ ÚNIE, so zreteľom na na Zmluvu o Európskej únii, a najmä na jej článok K.3 ods. 2 písm. a) a článok K.5, keďže členské štáty EÚ považujú boj proti korupcii na medzinárodnej úrovni za vec spoločného záujmu; so zreteľom na protokol k Dohovoru o ochrane finančných záujmov Európskych spoločenstiev [1], vypracovaný Radou dňa 27. septembra 1996, so zreteľom na Dohovor o boji proti korupcii, ktorý sa týka úradníkov Európskych spoločenstiev alebo úradníkov členských štátov Európskej únie, vypracovaný Radou dňa 26. mája 1997 [2], so zreteľom na oznámenie Komisie Európskemu parlamentu a Rade o politike únii proti korupcii zo dňa 21. mája 1997, keďže v novembri 1996 Výbor ministrov Rady Európy prijal akčný program boja proti korupcii, ktorý zahŕňa vypracovanie trestno-právneho dohovoru o korupcii ako prioritného materiálu; keďže dňa 26. mája 1997 Rada ministrov OECD prijala odporúčanie o boji proti korupcii v medzinárodných obchodných transakciách a rozhodla o začatí rokovaní o medzinárodnom dohovore, ktorý by uznal za trestný čin podplácanie zahraničných štátnych úradníkov, ktorý by bol otvorený na podpis do konca roka 1997; zobrala do úvahy procesy prebiehajúce v Rade Európy a v OECD a potrebu zabezpečenia súladu s procesmi uskutočnenými v Európskej únii; so želaním ochrániť záujmy únie a zabrániť zbytočnej duplicite alebo nesúladu medzi dvomi medzinárodnými dojednaniami vypracovanými Radou Európy a OECD; keďže na stretnutí Európskej rady v Amsterdame bol schválený akčný plán Skupiny na vysokej úrovni pre boj proti organizovanému zločinu, ktorá presadzuje komplexný plán boja proti korupcii, PRIJALA TÚTO SPOLOČNÚ POZÍCIU: Článok 1 1. Členské štáty podporujú vypracovanie vhodných medzinárodných dojednaní, na základe ktorých sa podplácanie zahraničných úradníkov a úradníkov medzinárodných organizácií bude považovať za trestný čin. Bez toho, aby bola dotknutá súdna právomoc, korupcia by sa mala považovať za trestný čin v ktoromkoľvek štáte alebo medzinárodnej organizácii. 2. Členské štáty zabezpečia, ak to bude potrebné, doplnenie špecifických doložiek v tom zmysle, aby ustanovenia dojednaní, ktoré sú vypracované v rámci Rady Európy a OECD, boli vo vzájomnom súlade, najmä s ohľadom na súdnu spoluprácu, vydávanie osôb, boj proti korupcii a ochranu finančných záujmov spoločenstva. 3. Členské štáty podporia koordináciu prác v boji proti korupcii, ktoré práve prebiehajú v rámci Rady Európy a v OECD, aby zabezpečili, že nedôjde k nesúladu medzi ustanoveniami rôznych návrhov dohovorov a aby práca, ktorá sa vykonala v rámci jednej organizácie, neohrozila prácu, ktorá sa vykonala v rámci inej organizácie, alebo aby táto práca nebola zbytočne duplicitná. 4. Pri rokovaniach v rámci Rady Európy a OECD v súvislosti s bojom proti korupcii, členské štáty, čo najpraktickejšie, koordinujú svoje postoje na podnet predsedníctva a hľadajú spoločný postoj ku všetkým otázkam, ktoré majú významný dosah na záujmy Európskej únie. Komisia bude plne zapojená do tejto činnosti. Článok 2 Táto spoločná pozícia sa uverejní v úradnom vestníku. V Luxemburgu 6. októbra 1997 Za Radu predseda J. Poos [1] Ú. v. ES C 313, 23.10.1996, s. 2. [2] Ú. v. ES C 195, 25.6.1997, s. 1. --------------------------------------------------